Die transkripsies van die Indeks van Sterfkennisse by die Kaapse Meesterskantoor, is 'n projek wat baie jare gelede deur GGSA onderneem was. Die soekbare databasis sal binnekort op ons webblad verskyn.
Die doel van die webblad is nie net om 'n gedeelte van ons kulturele erfenis te bewaar nie, maar ook 'n deel van ons argitektoniese erfenis en die ontwikkeling daarvan. Hoe meer inligting daar oor elke kerk of plek van aanbidding beskikbaar is, hoe groter is die moontlikheid dat hierdie webblad tot 'n belangrike verwysingsbron uitgebrei kan word.
Verskaf asseblief die naam van u bron(ne) wanneer 'n foto of inligting van 'n kerk of plek van aanbidding van 'n ander bron soos 'n boek of webblad verkry word.
Begrafnisbriewe is 'n bron vol belangrike inligting wat gebruik kan word vir genealogiese en historiese navorsing. Genealogiese inligting ten opsigte van die oorledene, insluitend geboorte- en sterfdatums, nooiensvan, name en vanne van familielede, vorige woonadresse, plek van afsterwe en begraafplaas, kan hieruit verkry word. Tesame met die genealogiese inligting, kan dit ook as bron van plaaslike geskiedenis gebruik word.Begrafnisbriewe word geïndekseer en alfabeties gerangskik om dit vir die navorser makliker te maak om die data op te spoor. Die data kan gesoek word deur middel van die Soekenjin.
Aanvanklik het ons vrywilligers dikwels die 1:50000 notasie van kaarte gebruik om die ligging van begraafplase aan te dui, maar deesdae word meer van moderne tegnologie gebruik gemaak om die koordinate van begraafplase vas te stel. Op hierdie manier is 'n inligtingsdatabasis van die ligging van begraafplase saamgestel. Die ontwikkeling van 'n gratis internetgebaseerde kaartstelsel soos Google Earth™ verskaf 'n handige metode om die koordinaatinligting visueel te vertoon en sodoende 'n handige navorsingsdiens aan genealoë te bied.
Ons streef daarna om genealogiese inligting soos dit in Suid-Afrikaanse begraafplase voorkom, asook inligting van Suid-Afrikaanse belang in begraafplase elders ter wêreld, te versamel, te verwerk en te bewaar.
Intekening op Familia sluit lidmaatskap in. Vir intekenaars in Suid-Afrika beloop die koste R100 'n jaar en vir intekenaars elders is dit R155 (lugpos). Of, indien dit verkies word, is 'n elektroniese weergawe, eFamilia, via e-pos beskikbaar teen R85 'n jaar.